CELEX: 62012TN0468
Language: fi
Date: 2012-10-16 00:00:00
Title: Asia T-468/12: Kanne 16.10.2012 — Wojciech Gęsina Firma Handlowa Faktor B. i W. Gęsina v. komissio

9.3.2013   
            
            
               FI
            
            
               Euroopan unionin virallinen lehti
            
            
               C 71/22
            
         Kanne 16.10.2012 — Wojciech Gęsina Firma Handlowa Faktor B. i W. Gęsina v. komissio
   (Asia T-468/12)
   2013/C 71/35
   Oikeudenkäyntikieli: puola
   
      Asianosaiset
   
   
      Kantaja: Wojciech Gęsina Firma Handlowa Faktor B. i W. Gęsina (Varsova, Puola) (edustaja: asianajaja H. Mackiewicz)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan tiettyjen tavaroiden luokittelusta yhdistettyyn nimikkeistöön 19.6.2012 annetun komission täytäntöönpanoasetuksen (EU) N:o 554/2012
            
         
               —
            
            
               velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kolmeen kanneperusteeseen.
   
               1)
            
            
               Ensimmäisessä kanneperusteessa kantaja vetoaa siihen, että komissio on hyväksynyt riidanalaisen asetuksen tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (1) vastaisesti erityisesti sen vuoksi, että siinä on tulkittu virheellisesti nimikkeen 9505 selitystä, kun siinä on katsottu, että koska koriste-esine ei sisällä juhlaan liittyviä painokuvioita, koristekuvioita, symboleja tai kirjoituksia, sitä ei ole suunniteltu, valmistettu eikä tunnustettu yksinomaan juhlaesineeksi.
               Kantajan mukaan nimikkeen 9505 sisällöstä ja sitä selittävästä huomautuksesta ilmenee, että kyseisessä esineessä ei tarvitse olla konkreettisia tiettyyn juhlaan viittaavia painokuvioita, koristekuvioita, symboleja tai kirjoituksia, jotta esine voidaan tunnustaa juhlaesineeksi.
               Kysymyksen, onko esine suunniteltu, valmistettu ja tunnustettu yksinomaan juhlaesineeksi, on riiputtava kyseisen esineen juhlaan liittyvästä symboliikasta kyseisessä jäsenmaassa ja sen liittymisestä juhlaperinteeseen ja -kulttuuriin kyseisessä maassa. Mainitunlaisen esineen, joka on tunnustettu juhlaesineeksi kyseisessä kulttuuripiirissä, ei välttämättä tarvitse lisäksi sisältää kyseiseen juhlaan liittyviä symboleja, koristekuvioita tai kirjoituksia, (mutta se voi sisältää niitä).
            
         
               2)
            
            
               Toisessa kanneperusteessa kantaja vetoaa siihen, että komissio on rikkonut riidanalaisella asetuksella Euroopan yhteisöjen yhdistetyn nimikkeistön (2) nimikettä 9505 koskevaa selittävää huomautusta, koska se on tulkinnut sitä virheellisesti, ja koska se on katsonut, että koska koriste-esine ei sisällä mitään juhlaan liittyviä painokuvioita, koristekuvioita, symboleja tai kirjoituksia, sitä ei ole suunniteltu, valmistettu eikä tunnustettu yksinomaan juhlaesineeksi.
               Kyseisistä yhdistetyn nimikkeistön selittävistä huomautuksista ilmenee kantajan mukaan nimenomaisesti, että nimikkeeseen 9505 kuuluvat tuotteet ovat rakenteeltaan ja suunnittelultaan (painokuviot, koristekuviot, symbolit tai tekstit) sellaisia, että ne on tarkoitettu tietyssä juhlassa käytettäviksi. Suluissa olevilla ilmaisuilla on määritelty vain esimerkinomaisesti, mistä tuotteen rakenne ja suunnittelu voivat muodostua. Yhdistetyssä nimikkeistössä ei toisin sanoen suljeta pois sitä, että tuote (sellaisenaan) voi tietyssä kulttuuripiirissä olla tietyn juhlan symboli myös silloin, kun se ei sisällä mitään painokuvioita, koristekuvioita, symboleja tai tekstejä.
            
         
               3)
            
            
               Kolmannessa kanneperusteessa kantaja vetoaa siihen, että komissio on loukannut yhdenvertaisen kohtelun periaatetta, koska se on sallinut sen, että tietyltä tuoteryhmältä (tekokukat ja -kasvit, joita käytetään juhlissa) evätään juhliin liittyvän tuotteen ominaisuus, koska juhlaan liittyvät painokuviot, koristekuviot, symbolit tai kirjoitukset puuttuvat, kun taas muilla ryhmillä katsotaan olevan nimikettä 9505 vastaavat ominaisuudet, vaikka kyseisissä esineissä ei ole mitään juhlaan liittyviä painokuvioita, koristekuvioita, symboleja tai kirjoituksia.
               Euroopan unionin oikeudessa on yksittäisten jäsenvaltioiden antamia sitovia tariffitietoja, joissa esineitä (myös tekokukkia), jotka eivät sisällä konkreettisia symboleja, kuvioita tai koristekuvioita, on luokiteltu nimikkeeseen 9505. Näin ollen on vahvistettu, että esine sellaisenaan — ilman kirjoituksia tai koristekuvioita — voi tietyn EU-maan kulttuuripiirissä olla konkreettisen juhlan symboli ja sen vuoksi siellä juhlaesineeksi tunnustettu ja suunniteltu sekä valmistettu.
               Yhdistetyn nimikkeistön 95 ryhmän huomautuksista ja yhdistetyn nimikkeistön selittävien huomautusten kommentaareistakaan ei ilmene, että tuotteen pitäisi olla tunnustettu juhlaan liittyväksi koko Euroopan unionin alueella, jotta se saisi juhlaesineen aseman. Tällainen näkemys juhlaesineestä johtaisi siihen, että hyvin harvat tuotteet täyttäisivät kyseiset edellytykset. Euroopan unionissa asuu yli 500 miljoonaa kansalaista, joilla on erilaisia perinteitä ja kulttuureja ja jotka kuuluvat eri uskontokuntiin. Näin ollen unionissa ei ole mitään yhteistä juhlaperinnettä, vaan myös luettelot juhlapäivistä eri jäsenvaltioissa ovat erilaisia. Joillakin nimikkeeseen 9505 kuuluvilla tuotteilla on kantajan mukaan lopulta juhliin liittyvä luonne vain joissakin jäsenvaltioissa, kun taas muissa jäsenvaltioissa vastaava perinne on tuntematon tai vain harvojen suosima.
            
         
      (1)  EYVL L 256, s. 1.
   
      (2)  EUVL 2008, C 133, s. 1.